b'\n_START_ARTICLE_\nLuhtavilla\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nLuhtavilla kasvaa 40\xe2\x80\x9360 cm korkeaksi. Varsi alaosasta liere\xc3\xa4, t\xc3\xa4yteinen ja j\xc3\xa4ykk\xc3\xa4, noin 1,5 mm paksu. Juurakko r\xc3\xb6nsylev\xc3\xa4, l\xc3\xb6yh\xc3\xa4sti m\xc3\xa4t\xc3\xa4st\xc3\xa4v\xc3\xa4 ja laajoja kasvustoja muodostava._NEWLINE_Sen tyvitupet ruskeat tai mustat, useimmiten selv\xc3\xa4sti punertavat. Sen lehdet ovat tummanvihre\xc3\xa4t, ruodittomat, tupelliset, vartta lyhyemm\xc3\xa4t, 2\xe2\x80\x934 mm leve\xc3\xa4t ja hiukan kourumaiset. K\xc3\xa4rkiosasta kolmis\xc3\xa4rm\xc3\xa4iset. Ylin kasvulehti varren puoliv\xc3\xa4liss\xc3\xa4 tai ylemp\xc3\xa4n\xc3\xa4, kukinnon tyvell\xc3\xa4 on 1\xe2\x80\x932 tukilehte\xc3\xa4._NEWLINE_Kukinnossa on tavallisesti 3\xe2\x80\x935 \xc2\xa0t\xc3\xa4hk\xc3\xa4\xc3\xa4, luhtavillaa kutsutaankin joissakin murteissa monit\xc3\xa4hk\xc3\xa4villaksi. Kukinnon asento on nuokkuva, ja kuihtuneen kukinnon valkeat haituvat ovat 3\xe2\x80\x935 cm pitk\xc3\xa4t. T\xc3\xa4hk\xc3\xa4per\xc3\xa4t jopa kolme sentti\xc3\xa4 pitk\xc3\xa4t, sile\xc3\xa4t. T\xc3\xa4hk\xc3\xa4suomut ruskehtavia, kalvolaitaisia, noin 6 mm pitki\xc3\xa4. Kaksineuvoisessa kukassa heteit\xc3\xa4 kolme, emiss\xc3\xa4 kolme luottia. Kukissa on karvamaisia keh\xc3\xa4sukasia yli kymmenen, sukaset jopa 5 cm pituiset, sile\xc3\xa4t ja valkoiset. Kukkii kes\xc3\xa4-hein\xc3\xa4kuussa._NEWLINE_Hedelm\xc3\xa4 on p\xc3\xa4hkyl\xc3\xa4 joka on kolmis\xc3\xa4rm\xc3\xa4inen._NEWLINE_Luhtavilla muistuttaa tupasvillaa, mutta tupasvillalla on kukinnossaan vain yksi t\xc3\xa4hk\xc3\xa4.\n_START_SECTION_\nLevinneisyys\n_START_PARAGRAPH_\nLuhtavillan nimialalajia tavataan koko Euroopassa, alalajia subarcticum Pohjoismaissa, Siperiassa ja Alaskassa, ja kolmatta alalajia scabriusculum Aasian koillisosassa sek\xc3\xa4 Pohjois-Amerikassa. Suomessa se on yleinen koko maassa.\n_START_SECTION_\nKasvupaikka\n_START_PARAGRAPH_\nLuhtavillaa tavataan runsaana erilaisilla kosteilla ja m\xc3\xa4rill\xc3\xa4 paikoilla, kuten ojissa, nevoilla, avosoiden rimpipinnoilla ja luhtarannoilla, miss\xc3\xa4 kasvualusta pysyy kosteana koko kasvukauden.\n_START_SECTION_\nK\xc3\xa4ytt\xc3\xb6\n_START_PARAGRAPH_\nLuhtavillan juuria on kokeiltu h\xc3\xa4t\xc3\xa4ravintona. Sen haituvat toimivat sytykkein\xc3\xa4. Ainakin Ruotsissa sit\xc3\xa4 on k\xc3\xa4ytetty my\xc3\xb6s tyynyjen t\xc3\xa4ytteen\xc3\xa4.'